GULF เปิดข่าวดี! โซลาร์ฟาร์ม “TTCIZ-01” 68.8 MW ลงนามขายไฟ “การไฟฟ้าเวียดนาม” ยาว 20 ปี
GULF เปิดข่าวดี! โซลาร์ฟาร์ม “TTCIZ-01” 68.8 MW ลงนามขายไฟ “การไฟฟ้าเวียดนาม” ยาว 20 ปี 
6 ธ.ค. 2561

บริษัท กัลฟ์ เอ็นเนอจี ดีเวลลอปเม้นท์ จำกัด (มหาชน) หรือ GULF เปิดเผยว่า TTC Green Energy Investment Joint Stock Company ซึ่งเป็นกิจการร่วมค้าที่บริษัทถือหุ้นทางอ้อมผ่าน Gulf International Holding Pte.,Ltd. สัดส่วน 49% และเป็นผู้ดำเนินโครงการโรงไฟฟ้าพลังงานแสงอาทิตย์ TTCIZ-01 ในประเทศเวียดนาม ได้ลงนามสัญญาซื้อขายไฟฟ้ากับการไฟฟ้าเวียดนาม (Vietnam Electricity) เรียบร้อยแล้ว เมื่อวันที่ 5 ธ.ค.ที่ผ่านมา โดยมีอายุสัญญา 20 ปี และอัตรารับซื้อไฟฟ้าเทียบเท่าประมาณ 9.35 เซนต์สหรัฐ/หน่วย
โดยโครงการ TTCIZ-01 ตั้งอยู่ตำบล Trang Bang จังหวัด Tay Ninh ประเทศเวียดนาม มีมูลค่าโครงการประมาณ 66 ล้านดอลลาร์สหรัฐ และมีกำลังการผลิตไฟฟ้าติดตั้ง 68.8 เมกะวัตต์ (MW)
ทั้งนี้ โครงการ TTCIZ-01 เป็นโครงการแรกที่บริษัทลงทุนในเวียดนาม โดยปัจจุบันอยู่ระหว่างก่อสร้างและคาดว่าจะเปิดดำเนินการเชิงพาณิชย์ตามกำหนดในเดือนมี.ค.62 นอกจากนี้บริษัทยังอยู่ระหว่างก่อสร้างโครงการ TTCIZ-02 ซึ่งเป็นโครงการที่ 2 และคาดว่าจะสามารถลงนามสัญญาซื้อขายไฟฟ้ากับการไฟฟ้าเวียดนามได้ในไตรมาส 1/62